### 30.    Beslutning om godkendelse af tillæg til Kvalitetsrapport for folkeskolen 2019/20 med høringssvar

**Åbent**

Sagsnr.: 326-2019-36395       J.nr.: 17.01.10           Dokumentnr.:
326-2020-202443

**Sagstype**

Beslutning.

**Resume og sagens baggrund**

Der er blevet udarbejdet et tillæg til Kvalitetsrapport for
folkeskolen 2019/20, som indeholder oplysninger om elevernes deltagelse ved
afgangsprøven og skolernes brug af mulighederne for at afkorte skoleugen. Dette
er gjort for at imødekomme kravene i den nye bekendtgørelse om
kvalitetsrapporter i folkeskolen, som trådte i kraft 18. marts 2020. Tillægget
har været i høring hos skolebestyrelserne, MED-udvalgene på skolerne og de
faglige organisationer.

**Indstillinger**

Direktøren indstiller, at:

1.    Høringssvarene
tages til efterretning

2.    Tillæg til
Kvalitetsrapport for folkeskolen 2019/20 godkendes

**Behandling**

Børn- og Familieudvalget, Økonomiudvalget,
Kommunalbestyrelsen.

**Sagsfremstilling**

Tillæg til Kvalitetsrapport for folkeskolen 2019/20 har
været i høring, og der er kommet i alt 24 høringssvar fra skolebestyrelserne,
MED-udvalgene på skolerne og de faglige organisationer.

*Baggrund*

I henhold til Folkeskoleloven skal der hvert 2. år
udarbejdes en kvalitetsrapport for folkeskolen. I Kalundborg Kommune udarbejdes
kvalitetsrapporten hvert år til politisk behandling. Den seneste
kvalitetsrapport for folkeskolerne i Kalundborg Kommune skulle være behandlet
på Kommunalbestyrelsesmødet den 25. marts 2020, men dette blev på grund af
corona-situationen udsat til 29. april 2020.

Der er samtidig kommet en ny bekendtgørelse i marts 2020,
som betyder, at kvalitetsrapporten fremover skal indeholde flere oplysninger
end hidtil. Det omfatter helt specifikt også indeværende års kvalitetsrapport i
alle kommuner. I år præsenteres disse oplysninger derfor i et tillæg til den
eksisterende kvalitetsrapport. Fremover vil de supplerende oplysninger indgå i
selve rapporten.

Herunder gives et kort resumé af tillæggets indhold.
Tillægget er vedlagt sammen med de samlede høringssvar og et resumé af
høringssvarene.

*Deltagelse ved afgangsprøven*

Tillægget indeholder oplysninger om, hvor stor en andel af
eleverne, der aflægger alle prøver ved afslutningen af 9. klasse. Som
udgangspunkt skal alle elever gennemføre syv prøver, men en elev kan fritages
for én eller flere prøver, hvis eleven har en betydelig funktionsnedsættelse
eller utilstrækkelige danskkundskaber. På skolerne i Kalundborg Kommune
gennemførte 81,8 % af eleverne alle prøver i skoleåret 2018/19. På landsplan er
andelen 89,8 %.

*Afkortning af skoleugen*

Folkeskoleloven fastslår, hvor meget eleverne på de enkelte
klassetrin skal gå i skole. Skolelederen har dog i nogle tilfælde mulighed for
at afkorte skoleugen for en klasse og i stedet bruge ressourcerne til faglig
støtte, undervisningsdifferentiering eller andre aktiviteter. Folkeskolelovens
bestemmelser om afkortning af skoleugen er vedlagt. Tillægget beskriver, i
hvilket omfang skolerne har afkortet skoleugen, hvad formålet har været, og
hvad de frigivne ressourcer er blevet brugt til.

13 ud af kommunens 18 skoler har brugt mulighederne for at
afkorte skoleugen. Mulighederne er blevet brugt på alle klassetrin. En række
skoler har brugt ressourcerne til to-voksenordning i klassen.

*Kvalitetsløft af den
understøttende undervisning*

Fremadrettet skal kvalitetsrapporten også indeholde
oplysninger om, hvordan skolerne har brugt midlerne til kvalitetsløft af den
understøttende undervisning. Midlerne indgik i den samlede DUT-regulering af
skolerne i 2020, og generelt har skolerne arbejdet med, at den understøttende
undervisning i højere grad tager hensyn til den enkelte elevs behov.

*Bemærkninger til høringssvar*

Høringssvarene er vedlagt i deres fulde længde.
Administrationen har desuden udarbejdet et resumé af høringssvarene.

MED-udvalget på [adresse] har påpeget, at der er
en fejl i skolens andel af elever, der har aflagt alle prøver i 9. klasse. Dette
skyldes, at en elev er stoppet på skolen i løbet af 9. klasse, men er blevet
indberettet som en del af klassen. Der er tilføjet en bemærkning omkring dette
i tillægget.

**Økonomiske konsekvenser**

Der henstår en efterregulering på skolerne i regi af SFO. Dette
vil indgå i den politiske behandling i forbindelse med tillægsbevillinger i
oktober/november.

**Børn- og Familieudvalgets møde
den 12. august 2020:**

Anbefales.

**Økonomiudvalgets møde den 19.
august 2020:**

Anbefales.

**Bilag**

|  |  |
| --- | --- |
| Tillæg til Kvalitetsrapport for folkeskolen 2019/20 (revideret juni 2020) | 326-2020-211383 |
| Resumé af høringssvar vedr. Tillæg til Kvalitetsrapport for folkeskolen 2019/20 | 326-2020-213942 |
| Samlede høringssvar vedr. Tillæg til kvalitetsrapport for folkeskolen 2019/20 | 326-2020-213940 |
| Folkeskolelovens bestemmelser om afkortning af skoleugen | 326-2020-211565 |